Петър Волгин
Петър Петров Георгиев, по-известен като Петър Волгин е български журналист и радиоводещ.

Биография 
Рожденото му име е Петър Петров Георгиев и е роден в София на 28 септември 1969 г. Баща му е бил говорител в радиото още 20 годишен, след това е работил като драматург в няколко театъра и служител в Рекламния отдел на Българското национално радио. Има издадени и няколко стихосбирки. Майка му Галина Банчева е родена в гр. Кула и е била строителен инженер. В детските си години Петър Волгин е прекарвал част от ваканциите си в родния град на майка си и при роднини във Видин, от който период има интересни и любопитни спомени. Майка му формира в него и любовта към четенето, като още 5 годишен вече е четял спокойно, а още в началните класове вече е прочел учебниците по история за учениците от средния курс. От дете е участвал в Детската театрална студия на Двореца на пионерите, а едва 10 годишен печели конкурс за изпълнител на детски роли в радиопиесите на БНР, където наред със знакови български актьори и актриси се среща и със Стефан Данаилов. Негов баща е поетът и работещ в радио "София" Петър Волгин от град Кула - писал партийна поезия. Прогимназиалното си образование завършва в 32 Единно средно политехническо училище с преподаване на руски език „Климент Охридски“ в София. След това става възпитаник на Националната гимназия за древни езици и култури „Константин Кирил Философ“. Завършва Българска филология в Софийския университет „Св. Климент Охридски“.

Става известен със своето радиопредаване „Без контрол“, което стартира на 1 април 1998 г. в ефира на Българско национално радио (БНР). Негови гости са известни хора от културния елит на България. Някои от имената са: Косьо Минчев, Боряна Драгоева, Диана Попова, Георги Лозанов, Георги Анастасов, Велислав Величков, Татяна Дончева, Кольо Гилъна, Емил Кошлуков, Анжела Антонова, Маргарита Михнева, Ралица Димитрова, Иван Мудов, Десислава Димова, Йордан Ефтимов.

От 2005 до 2010 г. води авторско телевизионно предаване „Вярно с оригинала“ по телевизия TV7.

Автор и водещ на предаването „Деконструкция“, което се излъчва всяка събота между 12 и 14:00 часа в ефира на БНР от 2009 г. до 21 декември 2015 г. На 21 декември 2015 г. управителният съвет на БНР обявява, че преустановява предаването заради многобройни нарушения на Закона за радио и телевизия, както и заради акт за административно нарушение, наложен на БНР от Съвета за електронни медии (СЕМ) от 17 декември. Десетки хора протестират пред сградата на радиото с желание предаването да бъде възобновено. Хиляди от своя страна са доволни и препоръчват на Волгин да отиде в частна медия, защото в държавна липсата на плурализъм и едностранчивата пропаганда са недопустими.

Понастоящем Волгин е част от редакторския колектив на обедното предаване на БНР „12+3“. В началото на 2014 г. създатели на предаването „12 плюс 3“ по БНР излизат с позиция, осъждаща изявите на радиоводещия Петър Волгин. В отворено писмо журналистите Йордан Лозанов и Георги Папакочев заявяват, че се срамуват от това, че „напълно основателно повече от половин година протестиращите срещу правителството на антиевропейската, русофилска олигархия освиркват шумно и с нескрито презрение името на шефа и един от водещите на предаването – Петър Волгин“. Според тях изявите на Волгин сриват авторитета на предаването.

От октомври 2020 г. е водещ на ново предаване по БНР – „Политически НЕкоректно“, като му партнира Силвия Великова. Волгин е известен с проруските си позиции, които предизвикват обществен скандал, като в 2022 година дори се стига до искане на оставката му и обществена реакция срещу разпространяваната дезинформация. Разпространяването на дезинформация води до вътрешен мониторинг от страна на БНР на предаванията, на които Волгин е водещ. На 10 април 2022 оперната певица Александрина Пендачанска подава оставка от обществения съвет на БНР, заради злоупотребите с дезинформация на г-н Волгин в националния ефир.

На 20 март 2023 г. Съветът за електронни медии публикува доклад във връзка с извършения от медийния регулатор мониторинг на предаването „Политически некоректно“ за осемте издания, разпространени между 05.11.2022 г. и 29.01.2023 г. за спазването на принципите в чл. 6, чл. 8, чл. 10, чл. 11 и чл. 17 от Закона за радиото и телевизията. Наблюдението е извършено по предложение на журналистката и член на СЕМ Пролет Велкова. В наблюдавания период СЕМ обработва 11 писма, които съдържат сигнали относно поведението на водещия Петър Волгин в ефир, свободата на словото и коментарите в предаването, твърдения за излъчване на дезинформация и пропаганда за войната в Украйна, както и за невярна информация за природния газ и газовите доставки.

В доклада от 46 страници, публикуван в официалната страница на СЕМ, се отбелязва, че е установена „еднопосочност в разгръщането на коментарите“ по темите с „неприемането на еврото, задкулисието в политиката и морала на политическите субекти в страната ни, казусът „Гешев“ - за контрола над главния прокурор и съдебната реформа, затварянето на въглищните централи, скандалът НЕКСО, както и темата със свободата на словото в медиите“, което „създава усещане за пропагандни внушения“.

Награди 
 Носител на наградата за радиожурналистика „Сирак Скитник“ за 2003 г.

Библиография 
 Медиен апокалипсис. Велико Търново: Gaberoff, 2000, 192 с. ISBN 954-9607-35-6 
 Лудница. Велико Търново: Gaberoff, 2004, 384 с. ISBN 954-9607-99-2
 Неудобните. София: Слънце, 2004, 320 с. ISBN 954-742-078-X
 (в съавторство с Искра Ангелова) Обичам ли те?. София: Изток-Запад, 2007, 238 с. ISBN 978-954-321-359-7
 Радикална еврейска енциклопедия. София: Изток-Запад, 2013, 288 с. ISBN 978-619-152-156-2

Бележки

Външни препратки 
 Статии
 „Свободният дух“, в. „Култура“, бр. 36, 11 октомври 2002 г.
 „Крахът на пазарната утопия“, в. „Преса“, бр. 100 (451) от 11 април 2013 г.
 „Търси се истинската левица“, в. „Преса“, бр. 114 (465) от 25 април 2013 г.
 „1 процент забогатели от прехода срещу 99 процента опропастени от него“, в. „Земя“, 20 май 2013 г.
 „В защита на държавата“, Offnews.bg, 4 юни 2013 г.
 „Голямата протестърска измама“, в. „Земя“, 9 септември 2013 г.

 Интервюта
 „Лица в ухото“, Христо Буцев и Борислав Борисов разговарят с Петър Волгин, в. „Култура“, бр. 18, 7 май 1999 г.
 „Петър Волгин – журналистът картезианец“, Копринка Червенкова и Митко Новков разговарят с Петър Волгин, в. „Култура“, бр. 6 (2533), 13 февруари 2009 г.
 „Петър Волгин: Агресията в ефира се диктува от водещия“, интервю на Валентина Петкова, в. „Труд“, 25 септември 2009 г.
 „Петър Волгин: Журналистиката е меч, който използваме за трошене на орехи“, интервю на Бистра Величкова, Offnews.bg, 7 февруари 2013 г.
 „Роден съм с пъпна връв около шията – Петър Волгин – радиожурналист“, сп. „9 месеца“, бр. 96

 За него
 Албена Драганова, „Петър Волгин от малък не се подчинявал на нищо“ , в. „Сега“, 24 март 2001 г.
 Зорница Веселинова, „Те го познават отблизо“, в. „Новинар“, 18 август 2001 г.

Български радиоводещи
Български телевизионни водещи
Български журналисти
Български писатели
Български публицисти
Възпитаници на Софийския университет
Родени в София
Русофили